1999/125/EY: Komission suositus, annettu 5 päivänä helmikuuta 1999, henkilöautojen CO2-päästöjen vähentämisestä (tiedoksiannettu numerolla K(1999) 107) (ETA:n kannalta merkityksellinen teksti)



Virallinen lehti nro L 040 , 13/02/1999 s. 0049 - 0050



KOMISSION SUOSITUS, annettu 5 päivänä helmikuuta 1999, henkilöautojen CO2-päästöjen vähentämisestä (tiedoksiannettu numerolla K(1999) 107) (ETA:n kannalta merkityksellinen teksti) (1999/125/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen ja erityisesti sen 155 artiklan toisen luetelmakohdan, sekä katsoo, että komissio on ehdottanut henkilöautojen CO2-päästöjen vähentämistä ja polttoainetalouden parantamista koskevaa yhteisön strategiaa (1), neuvosto (ympäristö) on kehottanut 25 päivänä kesäkuuta 1996 antamissaan päätelmissä komissiota toteuttamaan tarvittavat toimenpiteet kyseisen strategian tärkeimpien osien täytäntöön panemiseksi, autoteollisuuden kanssa tehtävä ympäristösopimus on yksi yhteisön strategian tärkeimpiä osia, ja sekä komissio että neuvosto ovat sitä mieltä, että kyseisessä sopimuksessa autoteollisuus on velvoitettava vaikuttamaan mitä suurimmassa määrin siihen, että strategian yleinen tavoite, keskimääräisten CO2-päästöjen arvo 120 g CO2/km vastikään rekisteröityjen henkilöautojen osalta, saavutetaan vuoteen 2005 mennessä ja viimeistään vuonna 2010, Euroopan autonvalmistajien liitto, jäljempänä "ACEA", on tehnyt henkilöautoja valmistavien jäsenyritystensä tuella uusien henkilöautojen CO2-päästöjen vähentämistä koskevan sitoumuksen, jäljempänä "sitoumus", komissio on tyytyväinen ACEA:n sitoumukseen, komissio hyväksyy ne olettamukset, joihin sitoumus perustuu; komissio tarkastelee tilannetta uudelleen ACEA:n kanssa ja suostuu keskinäisen luottamuksen hengessä kaikkiin tarvittaviin sitoumukseen tehtäviin muutoksiin siinä tapauksessa, että olettamukset eivät toteudu, tämä sitoumus perustuu Euroopan parlamentin ja neuvoston direktiivissä 98/70/EY (2) säädettyyn vaatimukseen, vaikka ACEA olettaa markkinoilla olevan polttoaineen keskimääräisen laadun ylittävän tämän lainsäädännön mukaiset edellytykset, komissio ja ACEA suostuvat yhdessä seuraamaan sitoumuksen toteutumista, olettamuksia, joihin sitoumus perustuu, sekä tiettyjä muita kehityssuuntia, sitoumus sisältää lausekkeen, jonka mukaan ei tarvita mitään verotusta koskevia lisätoimenpiteitä, jotta ACEA saavuttaisi CO2-päästöjä koskevat tavoitteensa; sitoumus ei aseta kyseenalaiseksi yhteisön tai sen jäsenvaltioiden oikeutta toteuttaa veropoliittisia toimenpiteitä strategian mukaisesti; verotusta koskevien toimenpiteiden vaikutukset arvioidaan sitoumuksen seurannan yhteydessä, komissio aikoo ehdottaa henkilöautojen CO2-päästöjä koskevaa lainsäädäntöä, jos ACEA ei saavuta sitoumuksessa tarkoitettua CO2-päästöjen tavoitetta vuodeksi 2008 tai tämän tavoitteen saavuttamisessa ei riittävästi edistytä (erityisesti sitoumuksensa vuodeksi 2003 arvioidun tavoitteen perusteella mitattuna) ja jos komissio ei ole vakuuttunut siitä, että tavoitteiden saavuttamatta jääminen johtuu ACEA:sta riippumattomista syistä, ja komissio aikoo saada ACEA:an kuulumattomat henkilöautojen valmistajat sitoutumaan siihen, että ne toteuttavat sitoumusta vastaavia CO2-päästöjen vähentämispyrkimyksiä niiden yhteisössä tapahtuvassa myynnissään, SUOSITTELEE: 1 artikla 1. Euroopan autonvalmistajien liiton, jäljempänä "ACEA":n, jäsenten olisi pääasiassa tekniikan kehityksen ja tähän kehitykseen liittyvien markkinamuutosten avulla yhteisesti saavutettava keskimääräisten CO2-päästöjen tavoite 140 g CO2/km (komission direktiivin 93/116/EY (3) mukaisesti mitattuna) yhteisön alueella myytyjen uusien henkilöautojen osalta (neuvoston direktiivin 70/156/ETY (4) liitteessä I määritelty M1-luokka) viimeistään vuonna 2008; Innovatiiviset käsitteet, jotka koskevat tavanomaisia henkilöautoja korvaavia ajoneuvoja ja sellaisia henkilöautoja, joista ei aiheudu CO2-päästöjä tai joissa käytetään vaihtoehtoisia polttoaineita, lasketaan hyväksi CO2-päästöjen tavoitteen saavuttamisessa, vaikka ajoneuvot eivät kuuluisi M1-luokkaan tai tällä hetkellä direktiivin 93/116/EY soveltamisalaan. Sitoumuksen seurannan aikana ACEA:n olisi yhteistyössä komission kanssa määriteltävä sellaisten markkinamuutosten vaikutus, jotka eivät liity tekniikan kehitykseen. 2. ACEA:n olisi arvioitava vuonna 2003 mahdollisuudet polttoainetehokkuuden edelleen parantamiseen, jotta päästään lähemmäs tavoitetta 120 g CO2/km viimeistään vuonna 2012. 3. ACEA:n yksittäisten jäsenten olisi saatetttava Euroopan yhteisön alueella markkinoille malleja, joiden CO2-päästöt ovat enintään 120 g CO2/km (direktiivin 93/116/EY mukaisesti mitattuna) viimeistään vuonna 2000. 4. ACEA:n jäsenten olisi kaikin tavoin yritettävä yhteisesti saavuttaa CO2-päästöjen välitavoite 165-170 g CO2/km (direktiivin 93/116/EY mukaisesti mitattuna) viimeistään vuonna 2003. 5. ACEA:n olisi yhteistyössä komission kanssa seurattava sitoumuksensa toteutumista. 2 artikla Tämä suositus on osoitettu Euroopan autonvalmistajien liitolle. Tehty Brysselissä 5 päivänä helmikuuta 1999. Komission puolesta Ritt BJERREGAARD Komission jäsen (1) KOM(95) 689 lopullinen, 20.12.1995. (2) EYVL L 350, 28.12.1998, s. 58 (3) EYVL L 329, 30.12.1993, s. 39 (4) EYVL L 42, 23.2.1970, s. 1